Zabuli.
103.
(Lwimbo lwa Daudi.) Gwa nhumbula ya heni, umtogole Mkulu Nguluwi, vyeng'ha viwele mgati mwa heni vilitogole itagwa lyake lyelile. 
Gwa nhumbula ya heni, umtogole Mkulu Nguluwi. Uleche kusemwa ng'o kunoga kwa heye kweng'ha. 
Ndo yalingukulechela wihe wa hegwe weng'ha, na kukudita uwe mkomu kulawa kuli matamwa geng'ha. 
Ndo yalingukugombola kulawa kuli kubagama na kukuvaliza isungu lya heye na igano lya kwimilila lya heye. 
Ndo yalinguumemeza ukomu wa hegwe weng'ha kwa ganojile, leka upone msongolo uwele na mong'ho kota ikungule. 
Mkulu Nguluwi kangutagusaga kwa hachi, kanguwapaga walingubunzwa hachi za hewo. 
Nakamzelesa Musa nzila za heye, nakawalajila wanhu wa Isilaeli madito ga heye. 
Mkulu Nguluwi kana isungu na uliholile, halinguzudilaga himahima nakamema igano lya kwimilila. 
Hambe yatung'hanuchile chila mhela, ne ng'halazi ya heye hambe ikale mazuwa gose. 
Heye halingutugaza kwa kiwhana na gehile ga hetwe, hambe yahiluse chibida kwa winji wa wihe wa hetwe. 
Kota vila ulanga vyouwele kuchanya kutali na isi, ndo vyoliwele linji igano lya kwimilila lya heye kwa wanhu walingumdumba. 
Kota kolilawilaga isanya vyokuwele kutali na kolizinjilaga isanya, ndo vyoyalingubagula gehile ga hetwe kutali na hetwe. 
Kota vila mhaza vyoyalingumonela isungu mwanage, ndo Mkulu Nguluwi vyoyalinguwonela isungu wanhu walingumdumba. 
Nguluwi kanguvizela ndaze vyotulumbigwe, kanguvizela kota hetwe twa nhimbwisi. 
Ila munhu, ukomu wa heye ndo kota misolo hela, na wangubawulaga kota uluwa kuchiwala. 
Mbeho yanguputaga mchanya mwake nawo wangwajililaga, na honhu holiwele halingoneka kahi. 
Ila igano lya kwimilila lya Mkulu Nguluwi lyangikala mazuwa gose, kwa wala walingumdumba na kutanganika kwa heye kwangikala lulelo lweng'ha, 
kwa weng'ha walingibatilila ilagano lya heye, walingukumbuchila kuhulichiza malajizo ga heye. 
Mkulu Nguluwi nakawika chigoda cha heye cha undewa kilanga, heye kangulongoza mchanya mwa vinhu vyeng'ha. 
Hemwe wahilisi muwele na mong'ho, mumtogole Mkulu Nguluwi, mlingweneza malajizo ga heye na kuuhulichiza ulonzi wa heye. 
Hemwe wamizi weng'ha wa kilanga, mumtogole Mkulu Nguluwi, hemwe vitumagwa wa heye mlingudita goyalingugana heye. 
Mumtogole Mkulu Nguluwi hemwe vilumbigwe vya heye vyeng'ha, mumtogole honeche homuwele kuli honhu heng'ha hoyalingulongoza. Gwa nhumbula ya heni, umtogole Mkulu Nguluwi. 
