Zabuli.
84.
(Kwa yalingwaluchiza kwimba. Kwa kiwhana na Gititi. Zabuli ya Wakola.) Kaye kwa hegwe ndo kunoga ng'hatu, gwa Mkulu Nguluwi Yawele na Mong'ho. 
Muhe wa heni wangugana ng'hatu mbaka ndangwisilwa mong'ho kwa chiwalo cha haluga ha Mkulu Nguluwi. Nhumbula na lukuli lwa heni lweng'ha, vyeng'ha vyangusangalala kwa chiwalo cha Nguluwi yawele mkomu. 
Mbaka videje viwa na kaye kwa hewo, videje navigongomanya vimvulila vyawo, amo naviwika mibofu jawo, habehi na honhu ha hegwe ha kulavila nhambiko, gwa Mkulu Nguluwi Yawele na Mong'ho, mndewa wa heni na Nguluwi wa heni. 
Nawatambichizwa wala walingikala kaye kwa hegwe, wokwimba mazuwa gose lutogo lwa hegwe. 
Nawatambichizwa wala walinguwa na mong'ho kulawa kwa hegwe, walingugana kuluta kujendela mchidunda cha hegwe. 
Howokola kuli ibindi lya Baka, kwanguliditaga liwe honhu ha nzasa, na nhonya za luhela zangumemezaga milamba. 
Wangulutilila kuwa na mong'ho ng'hatu, womona Nguluwi ako Siyoni. 
Uhulichize kulanda kwa heni, gwa Mkulu Nguluwi Yawele na Mong'ho, umbichile goya ikutu lya hegwe, gwa Nguluwi wa Yakobo. 
Gwa Nguluwi, umlole kwa kunoga ngawo ya hetwe, mndewa, umlole kwa uganililo youmbakalize mafuta. 
Zuwa limwe hela haluga ha hegwe, fola kusinda mazuwa elufu honhu hanji, fola kwima hali lwizi lwa ng'handa ya hegwe Nguluwi wa heni, kusinda kikala kuli mihema ja wanhu wehile. 
Mkulu Nguluwi ndo isanya lya hetwe na ngawo ya hetwe, heye kangutuditaga tuwe na kunoga na ukulu. Hambe yawalemeze kuwa na choneche chiwele chinojile, wala walingikala ne nongwa. 
Gwa Mkulu Nguluwi Yawele na Mong'ho, katambichizwa yula munhu yalingitumbila kwa hegwe. 
