Zabuli.
53.
(Kwa yalingwaluchiza kwimba. Kwa kiwhana na Mahalati. Ilanguso lya Daudi.) Wapoka wangilonjelaga mnhumbula, “Haduhuli Nguluwi.” Weng'ha nawajilila lukami, nawadita gehile ga kuzudiza, haduhuli ne yumwe yalingudita linojile. 
Nguluwi kanguwalola wanhu kulawa kilanga, yalole kota hana yoneche yawele na luhala, kota hana yoneche yalingumuwinza Nguluwi. 
Ila weng'ha nawabelenhuka, weng'ha nawajilila hamwe, haduhuli yaditile ganojile, haduhuli ne yumwe. 
Ndaze, hewo walingudita wihe wahela nyhala? Wanguwadakula wanhu wa heni kota mhau, hambe wamlande Nguluwi. 
Aho wowa na kukabusa kukulu, kukabusa kuwele hawanakona hamwande, kwa vila Nguluwi kojisambalula mizeje ja wang'honyo, hewo wobasigwa soni kwa vila Nguluwi nakawalema. 
Twangugana ulohozi wa Isilaeli ufiche kulawa Siyoni. Nguluwi hoyowahilula goya wanhu wa heye, walelwa wa Yakobo wotowa luchenze, Waisilaeli wosangalala. 
