Amosi.
8.
Mkulu Nguluwi nakandajila kahi kulota. Nambona chikowe chimemile mafuza ga chipalangule. 
Naye Mkulu Nguluwi nakambuza, “Amosi, kwangona choni?” Heni nandimwidichila, “Ndanguchona chikowe cha mafuza ga chipalangule.” Hamba Mkulu Nguluwi nakandonjela, “Kuduma nakuwafichila wanhu wa heni wa Isilaeli. Sikwimilila kahi wihe wa hewo.” 
Mkulu Nguluwi kangulonga, “Kuli zuwa alyo, nzimbo za ng'handa ya Nguluwi zowa ndo kulombocheza. Kowa na mitufi minji, najo jotozigwa kunze. Kowa tulu ng'hatu.” 
Mhulichize hemwe mlinguwabunza ng'hochele na kuwegalila kubagama wazunwa wa isi. 
Mwangilonjela mnhumbula za hemwe, “Mnvina ya kulawa kwa nyelezi yomala nili leka twaluche kahi kuguza nyhule za hetwe? Zuwa lya Kwesela lyomala nili leka tuguze ngano ya hetwe? Topungula vipimilo na konjeza bei, ahyo towahada wanhu kwa vipimilo vyohaviwele goya, 
na kuguza miwewezi jiwele hamwe na ngano. Toweza kuwagula wazunwa kwa sendi, na wawele na magazo kwa makwamba.” 
Mkulu Nguluwi, Nguluwi wa Isilaeli, nakelaha, “Ndikomya, sigasemwa madito ga hemwe gehile. 
Ahyo, isi yokakama na chila munhu kuli isi kolombocheza. Isi yeng'ha yotigasika, yokwina na kudulika, kota vyogalingumema na kuka mazi ga lwanda lwa Naili!” 
Mkulu Nguluwi kangulonga, “Zuwa alyo ndolidita isanya lizinje nemisi, na kuidita nemisi iwe na jiza. 
Mnvina za hemwe ndozidita kuwa chililo, na lwimbo lwa hemwe lwa kusangalala kuwa kulombocheza. Ndowadita weng'ha mvale migunila kwa masinzo na kubeya mnvili za kumutwi kwa hemwe, kota ndo kulombocheza kwa kubagama kwa mwana wa udewele, na zuwa lya kuduma lyowa lya usungu ukulu. 
Mhela wanguya uwele ndoigala nzala kuli isi. Ila haiwele nzala na ng'halu ya chilyo na mazi, yowa nzala ya kuhulika ulonzi wa Mkulu Nguluwi. 
Wanhu wolubaluba kulawa bahali mbaka bahali, kulawa ubanzi wa kasikazini mbaka kolilawilaga isanya. Wobilima aku na ako wopala ulonzi wa Mkulu Nguluwi, ila hawowona. 
Zuwa alyo, mbaka wasongolo na wahinza wawele na mong'ho, wowa habehi kubagama kwa ng'halu. 
Wala walingilaha kwa mlungu wa Samaliya, na kulonga, ‘Kwa muhe wa mlungu wa hegwe, gwa Dani, na kwa muhe wa mlungu wa Beeli-sheba,’ weng'ha wogwa na hawokwima kahi mazuwa gose.” 
