Kukumbuchila.
32.
“Uwiche goya makutu, gwa ulanga, nani ndolonga, hegwe isi uhulichize ulonzi wondilingulonga. 
Malanguso ga heni nagalagale kota nhonya, ulonzi wa heni ulagale kota nhungwi, na kota upesi wa nhonya kuli mizuchila mido, kota upesi wa nhonya kuli misolo midodi. 
Mina ndolidamla itagwa lya Mkulu Nguluwi, namwe mlonje, ‘Nguluwi wa hetwe ka Mkulu!’ 
“Mkulu Nguluwi ndo Italawe lya kwamila, mijito ja heye jenela, nzila za heye zeng'ha ndo za hachi. Heye ndo Nguluwi wa kitumbila yalihela nongwa, heye kangudita mbuli za kukomya na za hachi. 
Ila hemwe mwahela utumbilo kwa heye, hemwe hamuwele wana wa heye kahi kwa chiwalo cha soni, hemwe ndo lulelo lwihile na lwajilile. 
Mwangujeza ndaze kumditila ahyo Mkulu Nguluwi, hemwe wanhu wapoka na msowile nyhala? Ndaze, heye hawele mhaza wa hemwe yawalumbile, yawaditile na kuwakangaza? 
Mkumbuchile mazuwa gapulute, mijese miyaka ja katali, muwauze wahaza wa hemwe na hewo wowazelesa, muwauze wakulu wa hemwe na hewo wowalonjelani. 
Nguluwi yawele kuchanya hoyazipele isi zeng'ha lufufu lwao, naloyawagawile wanhu weng'ha, chila isi nakaibasila mbaka, kwa kuwinza winji wa wana wa Isilaeli, 
ila nakewichila wana wa Yakobo wawe wa heye, Mkulu Nguluwi, awo nakehagulila wawe wa heye. 
“Nakawafika kuli isi igunuche, chiwala cheng'ha chiwele na mbeho. Nakawamila na kuwalolela, nakawadita kota iziho lya heye. 
Kota ikungule vyolilingulolela chimvulila chake, na kugulukaguluka mchanya mwa mibofu jake, yogolosa mbawa zake leka kuwebatilila, na kuwapapa mchanya mwa mbawa zake. 
Heye yuye Mkulu Nguluwi nakawalongoza na hakuwele na mlungu yunji wa kumtanza. 
Nakamkwiniza hali honhu ha isi henuche, na heye nakalya mbena ya mgunda. Nakawapa hanombwa nailawile kuli italawe na mafuta galawile kuli italawe ikavu. 
Nakawapa mtindi na matombo ga migongolo na mafuta ga ming'holo myana, na ming'holo milume ja Bashani na mhene. Nakawapa ngano inojile ng'hatu na divai inyale nawanwa. 
“Lelo Waisilaeli nawaneneha na kutowa teche, nawaneneha na wawa na mida kusu na kudedemka, hamba nawamleka Nguluwi yawalumbile, nawabeza Italawe lya kwamila naliwele ndo ulohozi wa hewo. 
Nawamdita yone fihi kwa milungu jawo, nawamdita yazudile kwa madito ga hewo ga kuzudiza. 
Nawavilavila nhambiko vijeni, vyohaviwele Nguluwi, nawajilutila milungu johawajizelele ng'oo, milungu minyale jilawile mazuwa ga sambi baha, jiwele wasekulu wa hewo hawajikundile hebu. 
Hawakumbuchile Italawe lya kwamila liwapele ukomu, namumsemwa Nguluwi yawapondile hemwe. 
“Mkulu Nguluwi nakayona mbuli ayo nakawaleka, nakawalema wana wa heye, walume na wadala. 
Nakalonga, ‘Ndovisa kumeho kwa heni, ndole kuduma kwa hewo wowa ndaze. Mina hewo ndo lulelo lwajilile, wana wohawawele wakitumbila ng'hatu. 
Nawandita mbone fihi kwa chinhu chohachiwele nguluwi, wanzudiza kwa jimalukolo ja hewo. Ahyo ndowadita wone maya kwa chohachiwele wanhu, ndowazudiza kwa yila nhanzi ya wapoka. 
Ng'halazi ya heni yokwaka kota chiluli, chowasoma mbaka isi ya wabagame, cholakaza isi na mbena, chosoma misisi ja vidunda. 
“ ‘Ndowika magazo menji ng'hatu kwa chiwalo cha hewo, ndowakongozela misale ja heni. 
Woganda kwa nzala, wodumigwa kwa kugula lukami kwa matamwa. Ndohilika migongolo jiwele na mizino jihongoche kuwaluma, na mizoka jiwele na dunga jilingutambala kuli nhimbwisi. 
Ngondo yokwambuza kubagama kwinji kunze na haluga lunhwinhwi lolongoza, wasongolo na wahinza wokopoligwa na wala walingong'a na wasekulu wawele na mbuliza hawopona hebu. 
Nandonga, “Nandawadumile ng'hatu na kuwadita mleche kukumbuchilwa kahi na munhu yoneche,” 
ila kwa chiwalo cha kidaya kwa wang'honyo wa hewo, leka wang'honyo waleche kulonga, “Hetwe natuwasumya, na Mkulu Nguluwi nahaditile mbuli azi.” ’ 
“Isilaeli ndo isi isowile nyhala, wanhu wake wahela luhala mgati mwake. 
Wone wahawele na luhala nawahavizelele lekachoni nawalemwela, nawahajezile kuvizela kuduma kwa hewo kowa ndaze. 
Munhu yumwe koweza ndaze kuwadumya wanhu elufu imwe, ama wanhu weli woweza ndaze kuwadumya wanhu elufu kumi, ila wone Italawe lya kwamila hewo naliwataga, Mkulu Nguluwi wa hewo nakawaleka? 
Na wang'honyo wa hetwe nawakunda hazelu, kota hewo wahela ludali kota Italawe lya hetwe lya kwamila. 
Mina mizabibu ja hewo ndo mizuchila ja Sodoma jilawile kuli ibindi lya Gomola, zabibu zake ndo ziwele na dunga, zabibu zake zausungu. 
Divai ya hewo ndo kota dunga ya mizoka, ina dunga yihile ya ngole. 
“Ndaze ndahela nzila ya kuwagaza? Ndangubeteza mhela unojile wa kuwagaza hewo. 
Kuhilula chibida ndo kwa chiwalo cha heni, heni ndolipiza, mhela magulu ga hewo hogotelela, mina zuwa lya hewo lya kubagama lyuya, kuduma kwa hewo kwa habehi ng'hatu. 
Mkulu Nguluwi kowalewela wanhu wa heye na kuwonela isungu vitumagwa wa heye, mhela hoyokona ludali lwawo luduma na haduhu yaponile, yawele mchinweng'ho ama munhu yelejehe. 
Aho ndo Mkulu Nguluwi hoyowauza wanhu wa heye, ‘Ja kohi jila milungu ja hemwe, Italawe lyomlibilimile kwa kwamilwa?’ 
Ja kohi ajo milungu ja hemwe jidile mafuta ga nhambiko, na kunwa divai na nhambiko za hemwe za chakunwa? Lelo najime, jiwatanzeni, jiwamile hemwe. 
“ ‘Mlole kota heni nda Nguluwi na kuduhu yunji ila heni. Heni ndangukopola na kuwika ukomu, ndangulumiza na kuwika goya, na kuduhu yoweza kumlohola yoneche kuli moko ga heni. 
Ndangugolola moko ga heni kilanga, na kilaha kwa ukomu wa heni wa mazuwa gose, 
wone nole ipanga lyangu lilingupulika, na kugolola moko kulavya utaguso, ndowahilusila chibida wang'honyo wa heni, ndowagaza wala walingunzudila heni. 
Misale ja heni ndojigaliza kwa danda, ipanga lyangu lyochiguta miwunde, lyododa danda ya walumizwe na wapogozi na wang'honyo wawele na mnvili zisoloche.’ 
“Hemwe isi msangalale na wanhu wa hemwe, mina heye nakahilulaga chibida kwa danda ya vitumagwa wa heye, kanguwaditila uhanyisi walingitwanza na heye na kuyeliza isi ya wanhu wa heye.” 
Musa nakoya hamwe na Yoshua, mwana wa Nuni, nawadekuliza ulonzi wa lwimbo alu, leka Waisilaeli weng'ha wauhuliche. 
Musa loyasindile kuwalonjela wanhu wa Isilaeli ulonzi awu weng'ha, 
nakawalonjela, “Muuwiche mnhumbula za hemwe ulonzi weng'ha wondilinguwapani lehano, leka muwalajize wana wa hemwe wawinze goya ulonzi weng'ha wa malajizo aga. 
Mina malajizo aga hagawele ulonzi hela, ila ndo ukomu wa hemwe, kwa malajizo aga, mochikala kwa miyaka minji kuli isi yomlinguluta kuihola, kumwambu mwa lwanda lwa Yolodani.” 
Zuwa lilyo, Mkulu Nguluwi nakamlonjela Musa, 
“Ukwine chidunda achi cha Abalimu, chidunda cha Nebo kuli isi ya Moabu, chilingilola na muji wa Yeliko, ukailole isi ya Kanaani yondilinguwapa Waisilaeli waihole. 
Hamba kobagama kuko kuchidunda kota mkulugo Aluni navyoyabagame kuli chidunda cha Holi, 
kwa vila weng'ha weli nambena kitumbila kwa hemwe kwa heni hali Waisilaeli nalomuwele kuli mazi ga Meliba, habehi na muji wa Kadeshi, kuli kuchiwala cha Sini, na mlemwela kunditila heni kota nda yelile hali Waisilaeli. 
Koyona isi iwele kumwando kwa hegwe, ila haukwinjila kuli isi ayo yondilinguwapa Waisilaeli.” 
