Amosi.
6.
Mochona hemwe mlingwesela ako Siyoni, namwe mlingiwona kota mwa kuli kikala goya kuli chidunda cha Samaliya! Mwangijesa kota ndo vilongozi wa wanhu wa isi ilinguzeleka, wawele Waisilaeli weng'ha wangitumbila kwa hemwe. 
Ena! Mlute Kaline mkalole chila honhu, mlawe ako mlute mbaka muji wula ukulu wa Hamati, hamba mduliche mbaka Gati kwa Wafilisti. Ndaze, ulongozi wa hewo hauwele unojile kusinda wa hemwe na honhu ha hewo hakuwele kunojile kusinda ha hemwe? 
Mwangujeza kuliwinga zuwa lihile, ila madito ga hemwe ganguligala habehi. 
Mochona hemwe mlinguwasa hali vinhanda vya mbalati za itembo na kigolola hali vigoda vinojile, kuno mulya miwunde ja ming'holo myana na ilogota! 
Mwangugana kwimba kwa lizi lya ving'weleng'wele na kijesa kugongomanya vinhu vinyale vya muzichi na kudita kota Daudi. 
Mwangunwa divai kwa visaye, na kibakaliza mafuta ganojile ng'hatu. Ila hamlingijesa ne hado kuwala kudumigwa kwa walelwa wa Yusufu, wawele ndo Waisilaeli. 
Ahyo mowa wa mwaluko kuhilikwa kuli isi ya chijenzi, na mnvina za wagata zowa haduhu. 
Mkulu Nguluwi nakelaha kwa nhumbula ya heye, Mkulu Nguluwi Yawele na Mong'ho kangulonga, “Ndanguzudizwa ng'hatu na kidaya kwa walelwa wa Yakobo, kahi ndanguzizudila ngome za hewo zinojile. Muji wa hewo na vyeng'ha viwele amo ndowapa wang'honyo wa hewo.” 
Wone wosigala wanhu kumi kuli ng'handa imwe kwa kikala goya, wobagama. 
Hoyokuya mng'holoze yula yabagame leka yalavye itufi leka yalilakaze, yomuuza yoneche yawele mng'handa, hafungo mwa ng'handa, “Ndaze, hana munhu yoneche amu?” Naye komwidichila, “Hebu! Kuduhu!” Naye komwidichila, “Unyamalile! Tuleche kulonga ne itagwa lya Mkulu Nguluwi.” 
Lole! Mkulu Nguluwi kangulavya mzilo, ng'handa ng'hulu yogwa na kubeneka vihande vihande na ng'handa ndodo yobalaswa. 
Ndaze, falasi woweza kubilima kuli mhalika ndodo? Ndaze, wanhu wangulima kuli bahali kwa mibuguma? Ila, hemwe namuigalula hachi kuwa dunga, na kutanganika kuwa usungu. 
Hemwe mlingusangalala kwa kulemwela kwa Lo-debali, na kulonga namuuhola muji wa Kalinaimu kwa mong'ho wa hemwe, 
Mkulu Nguluwi Yawele na Mong'ho kangulonga hino, “Hemwe Waisilaeli, ndikomya, ndowegala wanhu wa isi imwe woye kuwatowa hemwe, nawo wowagaza hemwe kulawa Lebo-hamati kasikazini, mbaka kuli chikolola cha Alaba, ubanzi wa kusini.” 
