Zabuli.
43.
(Lwimbo lwa 42 lwangulutilila.) Gwa Nguluwi, ulajile kota ndahela nongwa, uilewele mbuli ya heni kwa wanhu wa isi yihile, undohole kulawa kwa wanhu wadesi na wehile. 
Ndangubilimila kikala goya kwa hegwe, gwa Nguluwi. Lekachoni kunhoza kutali? Lekachoni ndute aku na ako ndilombocheza, kwa kubunzwa na wang'honyo wa heni? 
Uhiliche lumuli na kukomya kwa hegwe vindongoze, vifichize heni kuli chidunda cha hegwe chelile, haluga ha hegwe. 
Hamba, Nguluwi wa heni, ndoluta hali honhu ha hegwe ha kulavila nhambiko, ndokuya kwa hegwe, gwa Nguluwi, usangalalo wa heni ukulu. Ndokutogola kwa igombogombo, gwa Nguluwi, Nguluwi wa heni. 
Lekachoni ndangutweguka nhumbula? Lekachoni ndangusumajila ahyo mgati mwa heni? Ndochitumbila kwa Nguluwi, kwa vila ndomtogola kahi heye yawele ulohozi wa heni na Nguluwi wa heni. 
