Zabuli.
136.
Mlonje malumbo kwa Mkulu Nguluwi kwa vila ka yanojile, kwa vila igano lya heye lya kwimilila lyangikala mazuwa gose. 
Mlonje malumbo kwa Nguluwi wa milungu, kwa vila igano lya heye lya kwimilila lyangikala mazuwa gose. 
Mlonje malumbo kwa Mkulu wa wakulu, kwa vila igano lya heye lya kwimilila lyangikala mazuwa gose. 
Ndo yaliyeka yalingudita makulu ga kububuwaza, kwa vila igano lya heye lya kwimilila lyangikala mazuwa gose. 
Ndo yaulumbile ulanga kwa luhala, kwa vila igano lya heye lya kwimilila lyangikala mazuwa gose. 
Ndo yaigongomanyile isi mchanya mwa mazi menji, kwa vila igano lya heye lya kwimilila lyangikala mazuwa gose. 
Ndo yalumbile isanya na nyelezi na nhondwe, kwa vila igano lya heye lya kwimilila lyangikala mazuwa gose. 
Isanya lilongoze nemisi, kwa vila igano lya heye lya kwimilila lyangikala mazuwa gose. 
Nyelezi na nhondwe vilongoze nechilo, kwa vila igano lya heye lya kwimilila lyangikala mazuwa gose. 
Ndo yawakopole walelwa wa mwaluko wa Misili, kwa vila igano lya heye lya kwimilila lyangikala mazuwa gose. 
Nakawosa wanhu wa Isilaeli kulawa ako, kwa vila igano lya heye lya kwimilila lyangikala mazuwa gose. 
Kwa moko wa heye uwele na mong'ho na ludali, kwa vila igano lya heye lya kwimilila lyangikala mazuwa gose. 
Ndo yaigawanule Bahali ya Shamu honhu heli, kwa vila igano lya heye lya kwimilila lyangikala mazuwa gose, 
nakawadita wanhu wa Isilaeli wakole amo, kwa vila igano lya heye lya kwimilila lyangikala mazuwa gose. 
Ila nakawazibiza Falao na chilundo cha heye cha wamizi kuli Bahali ya Shamu, kwa vila igano lya heye lya kwimilila lyangikala mazuwa gose. 
Ndo yawalongoze wanhu wa heye kuchiwala, kwa vila igano lya heye lya kwimilila lyangikala mazuwa gose. 
Ndo yawatowile wandewa wakulu, kwa vila igano lya heye lya kwimilila lyangikala mazuwa gose. 
Nakawakopola wandewa wawele na mong'ho, kwa vila igano lya heye lya kwimilila lyangikala mazuwa gose. 
Nakamkopola Sihoni, mndewa wa Waamoli, kwa vila igano lya heye lya kwimilila lyangikala mazuwa gose, 
na Ogu, mndewa wa Bashani, kwa vila igano lya heye lya kwimilila lyangikala mazuwa gose. 
Nakazihola isi za hewo, nakawapa wanhu wa heye, kwa vila igano lya heye lya kwimilila lyangikala mazuwa gose, 
leka ziwe uhalizi kwa Isilaeli, chitumagwa wa heye, kwa vila igano lya heye lya kwimilila lyangikala mazuwa gose. 
Ndo yatukumbuchile mhela wa ung'hochele wa hetwe, kwa vila igano lya heye lya kwimilila lyangikala mazuwa gose, 
nakatulohola kulawa kwa wang'honyo wa hetwe, kwa vila igano lya heye lya kwimilila lyangikala mazuwa gose. 
Ndo yalingigala chilyo kwa chila chilumbigwe chiwele na ukomu, kwa vila igano lya heye lya kwimilila lyangikala mazuwa gose. 
Mlonje malumbo kwa Nguluwi wa kilanga, kwa vila igano lya heye lya kwimilila lyangikala mazuwa gose. 
